ગયા વર્ષે 2012ના મે મહિનાથી તેમની તબિયતમાં ઉતાર-ચઢાવ શરૂ થયા. ઉનાળાના અને તેમાંય અમદાવાદની કાળઝાળ ગરમીના દિવસોમાં તેમને ઘર બહાર નીકળવું ગમતું નહીં એટલે તેમની પ્રવૃત્તિઓમાં આવેલી શિથિલતાને ઋતુચક્રમાં આવેલા ફેરફાર સાથે જ સાંકળીને અમે ઘરનાએ (મમ્મી સુધાબહેન મોદી અને પત્ની શિલ્પા મોદીએ) જોઈ. સતત ઘટતું વજન, થાક, કંટાળો, નિયમિત ભોજન પરત્વે અરૂચિ એવા લક્ષણો પણ દિવસો સુધી જોયા પછી જુલાઈના અંતમાં સારવાર માટે મીઠાખળી – અમદાવાદ સ્થિત એચસીજી મેડિસર્જ હૉસ્પિટલમાં દાખલ થયા. અઠવાડિયાની સારવારને અંતે જે નિદાન થયું તે ફેફસાના કૅન્સરનું હતું.